<classify> JAJI Mkuu wa Tanzania, Profesa Ibrahimu Juma amewataka majaji na mahakimu kuepuka kuruhusu ndugu na marafi ki zao kuwatumia kama milango ya kuvunja sheria kwa namna yoyote au kujinufaisha.Aidha, aliwataka kulegeza masharti ya dhamana kwa raia wa Tanzania, kwa sababu wana haki ya kupata dhamana na kwamba wanapaswa kuwaamini wanapotumia vitambulisho vyao.Aliyasema hayo jijini Dar es Salaam wakati wa hafla ya kuapisha Naibu Wasajili wa Mahakama na kuwakabidhi vitendea kazi mahakimu wafawidhi. Jaji Juma alisema wapo baadhi ya ndugu wa majaji au mahakimu wanaovunja sheria kwa kuchukua mali za watu wengine kwa kupitia vyeo vya ndugu zao.Unakuta mke wa Jaji au Hakimu anatumia nafasi ya mume wake kuliko Hakimu au Jaji mwenyewe mpaka anaogopeka katika jamii. Wengine wanachukua mali za wengine na kuvunja sheria, hii si sawa kabisa, kazi yenu si kuwa mawakili wa familia au watoa msaada wa kisheria bali ni kutoa haki, alisema.Aliwataka wasitumie nafasi walizonazo kuzungumza na wakuu wa vituo vya polisi kwa ajili ya kuondoa mashitaka kwa ndugu zao, badala yake wahakikishe wanafuata sheria kwani hakuna mtu aliyejuu ya sheria. Kadhalika, aliwataka mahakimu kutokubali kuahirisha mashauri kwa hoja nyepesi zinazotolewa na waendesha mashitaka kwamba upelelezi wa kesi unaendelea na kuwa ni lazima mahakimu watumie nafasi yao kuwabana waendesha mashitaka ili waseme ni upelelezi gani unaofanywa ambao haukamiliki kwani ndio chanzo cha kutomaliza mashauri kwa wakati.Msikubali waendesha mashitaka wawatishe kwa jambo lolote akifanya hivyo mpeleke kwa mtendaji kwa sababu kitendo hicho ni kukiuka maadili. Pitieni mabadiliko mbalimbali ya sheria ambayo yatatusaidia kumaliza kesi kwa wakati, alisisitiza.Kuhusu dhamana, Jaji Juma alisema mahakimu wasiwe wagumu kutoa dhamana kwa Watanzania, kwa sababu ni haki yao na wasizuie kwa matakwa yao binafsi. Alieleza kuwa mshitakiwa atakuwa na wadhamini wenye vitambulisho vya uraia wapewe dhamana na endapo atakimbia maana yake atajihukumu kwa kukimbia uraia wake.Akizungumzia sheria ya makubaliano, Jaji Mkuu alisema sheria hiyo imekataza makosa machache na kwamba haitumiki kwa mashitaka ya utakatishaji fedha na uhujumu uchumi pekee na kufafanua zaidi kuwa sheria hiyo ambayo mshitakiwa anaingia makubaliano na Mkurugenzi wa Mashitaka Nchini DPP, inapaswa kutumika kwa makosa mengi zaidi kwani anaamini itasaidia kupunguza msongamano gerezani.Manaibu Wasajili walioapishwa ni Happiness Ndesamburo, Warsha Nghumbu, Elizabeth Nyembele, Niku Mwakatobe, Arnold Kirekiano, David Ngunyale, Flora Mtarania, James Kareyamaha, Magdalena Ntandu, Chiganga Tengwa na Godfrey Isaya. Mahakimu Wafawidhi waliokabidhiwa vitendea kazi ni Hassan Makube, Gadieli Mariki, Ebiseeza Kalegeya, Maira Kasonde, Martha Mahumbuga, Elimo Massawe, Silvia Lushashi, Monica Ndyekobora, Gabriel Ngaeje na Venance Mlingi.  <topic>: KITAIFA 